Portugali meedia

Ajalehed

Portugali trükimeedia moodustavad tasulised ja tasuta päevalehed ning tasulised ja tasuta mittepäevalehed. Need omakorda klassifitseeritakse kas kohalikul või riiklikul tasandil. Päevalehti on Portugalis 24, neist tasulisi 19.
Suurim trükiarv on tasuta päevalehtedel Global Noticias, Metro Portugal ja Jornal Destak. Tasulistest päevalehtedest on populaarsed Publico, Correio de Manha, Jornal de Noticias ja Diario de Noticias. Valdkonnalehtedest on loetavaimad igapäevaselt ilmuvad spordilehed O Jogo ja Record, mille mõlema sisu kontsentreerub enamasti jalgpallile. Esindatud on ka kaks majanduslehte: OJE ja Diario Economico.

Ajelehtede kättesaadavus veebis

Veebis on esindatud 16 päevalehte, valdkonniti on kõige külastatavamad spordilehtede A Bola ja Recordi veebiversioonid. 2008. aasta andmetele toetudes oli A Bola kuu keskmine klõpsamiste arv 126 tuhat, Recordil 84 tuhat. Külastuste esiviies on esindatud ka kaks päevalehte, mis alustasid oma veebisisu pakkumist kõige varem, 1995. aastal: Publico ja Diario de Noticias. Kõige külastatavam veebiversioon on ka nädalalehel Expresso, mida peetakse riigi kõige tunnustatumaks leheks. Selle veebiversioon on tuntud oma interaktiivsuse poolest – seal on kõige aktiivsem kommentaarium ja kõige dünaamilisem foorum.

Erinevused elanikkonna rühmade vahel ajalehtede lugemises

Portugallaste seas on lehtede loetavus kõrgem meeste seas – 89,3%, naistel vastavalt 80%. Vanuserühmiti moodustab 22% lugejaskonnast 25–34-aastased, neile järgnevad 35–44-aastased. Kõige väiksema osakaalu, 4,6%, moodustavad teismelised vanuses 15–17.

Trükisõna väljaandmise dünaamika

Trükimeediat kontrollib neli meediagruppi: Impresa (omanik on endine peaminister Francisco Pinto Balsemão), Cofina (omandis on päevalehed Correio da Manhã, Jornal de Negócios ja Record, tasuta leht Destak, ajakiri TV Guia ning üle kümne teise valdkonnaajakirja), Controlinveste (omandis kõigis sektorites: tal on mitu valdkonna-ajakirja ja lehte, raadio TSF ja Sport TV) ja Media Capital (arvukalt ajakirju, suurim võim on telemaastikul).

Internetikasutus

Internetikasutajate arv Portugalis oli 2009. aasta detsembris 4 475 700, moodustades kogu rahvastiku hulgast 41,8%. Perioodil 2000–2009 muutus internetikasutus märkimisväärselt populaarsemaks: kasutajate hulk suurenes 79%. Portugali internetikasutajad moodustuvad 1,1% Euroopa kasutajatest. 2008. aasta detsembris levis interneti püsiühendus 1 634 400 portugallase töökohas ja majapidamises.

Interneti piirangud

Valitsus ei sea internetti pääsemiseks takistavaid piiranguid, samuti ei leidu aruandeid e-posti ja jututubade sihilikust jälgimisest. Rahvusvahelise Statistika Instituudi andmetel kasutas internetti 2009. aastal 41,9% rahvastikust vanuses 16–74, näitaja tõusis 86,9% ja 90,5% vastavalt gümnaasiumi- ja ülikoolilõpetanute seas.
Vastavalt EU Kids Online uuringu andmetele (2006–2009), mis hõlmas 1000 last vanuses 12–18 aastat, eelistavad portugallased internetti meeleldi kasutada kodus. Küsitluses osalenud lapsed leidsid, et nad tunnevad pidevalt vajadust pidada sidet sõpradega, mistõttu osutus äärmiselt populaarseks MSN Messenger. Kuigi tavaliselt on õpilased huvitatud uutest trendidest, kipuvad nad internetis toimetama samade mustrite alusel.